जयपुर। सीकर हाउस की हाजी कॉलोनी में रविवार शाम निर्माणाधीन बेसमेंट की खुदाई के दौरान पास के मकान का हिस्सा ढह गया। घर में मौजूद लोगों को जोरदार धमाके की आवाज आई। इस पर मां ने दौड़कर बच्चों को घर से बाहर निकाला। पांच मिनट के बाद ही कमरे का वह आधा हिस्सा भी ढह गया, जहां बच्चे मौजूद थे।
पुलिस ने बताया कि मकान नंबर 57 सीकर हाउस, हाजी कॉलोनी निवासी प्रभुदयाल नायक के मकान के पीछे करीब पंद्रह दिनों से बेसमेंट खुदाई का कार्य चल रहा था। रविवार को मजदूर बेसमेंट बनाने के लिए प्रभुदयाल के मकान के पीछे के हिस्से के समीप खुदाई का काम कर निर्माण कर रहे थे। इस दौरान उनके मकान की दीवार ढहकर नीचे आ गई। यह देख प्रभुदयाल की पत्नी संजना दौड़कर पास कमरे में बच्चों को बाहर निकालकर लाई।
इसके तुरंत बाद देखते ही देखते तीन कमरों का आधे से ज्यादा हिस्सा ढह गया। पुलिस और आपदा प्रबंधन के अधिकारी पहुंचे और घर में रखा सामान बाहर निकाला। प्रभुदयाल ने संजय सर्किल थाने में बेसमेंट मालिक वंशीलाल के खिलाफ मामला दर्ज कराया। पड़ोस के दो मकानों में भी दरारें आईं।
हादसे के बाद स्थानीय लोग नगर निगम के अधिकारियों का फोन करते रहे, लेकिन निगम का एक भी अधिकारी मौके पर नहीं पहुंचा। इसके अलावा पुलिस ने भी निगम के अधिकारियों को सूचना दी, लेकिन कोई भी अधिकारी नहीं पहुंचा।
शहर का हाल : बेसमेंट के लिए न तो ली जा रही अनुमति, न ही छोड़ रहे सेटबैक
जेडीए व नगर निगम क्षेत्र में बेसमेंट के निर्माण के लिए नियम कायदे तो बने हैं, लेकिन कोई मानता नहीं। बेसमेंट बनाने से पूर्व प्रशासन से अनुमति लेनी पड़ती है। आम आदमी निगम व जेडीए में इसलिए नहीं जाता क्योंकि समय पर अनुमति नहीं मिलती। बेसमेंट का निर्माण करने के दौरान सेटबैक का ध्यान रखना जरूरी है, ताकि पड़ोस के निर्माण को कोई खतरा नहीं हो। इस पर भी अनदेखी जारी है।
जेडीए व निगम भी अवैध बेसमेंट को रोकने के प्रयास नहीं करते, बल्कि निगरानी करने वाले स्टाफ की साठगांठ हो जाती है और सूचना आला अफसरों तक नहीं पहुंच पाती। इसलिए अधिकतर मामलों में गुपचुप में ही बेसमेंट का निर्माण हो जाता है कोई कार्रवाई नहीं हो पाती।
प्रभुदयाल की बहन राधा रसोई में गैस पर चाय बना रही थीं। वे जैसे ही सामान लेने दो कदम पीछे हुईं, आधी रसोई ढह गई। राधा बच गईं। संजना दूसरे कमरे में पड़ोस की महिलाओं के साथ बैठी थीं। धमाका हुआ तो देखा- पीछे तीन कमरों की दीवार ढह गई। कमरे में सो रहे जगदीश व उनके बेटे प्रिंस को कमरे से बाहर निकाला। दूसरे कमरे से तीन बच्चों को भी बाहर किया। 5 मिनट बाद कमरे का आधे से ज्यादा हिस्सा ढह गया।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva